သင့်နော်

စာရေးဆရာ သင့်နော် (အမည်ရင်း သန်းဌေး; ၁၂ ဇန်နဝါရီ ၁၉၄၉ - ၂၇ စက်တင်ဘာ ၂၀၂၅) သည် မန္တလေးအခြေစိုက် စာရေးဆရာ နှင့် စာနယ်ဇင်းသမား တစ်ဦး ဖြစ်သည်။မူလဇာတိမှာ ပြည်မြို့ ဖြစ်သော်လည်း မန္တလေးမြို့တွင်  ဘဝတစ်သက်လုံး မြှုပ်နှံခဲ့သူဖြစ်၍၊မန္တလေးကို ကိုယ်စားပြုပြီး ပြောနိုင်ခွင့်ရှိသူအဖြစ် သတ်မှတ်ခံထားရသူ လည်းဖြစ်သည်။  မန္တလေးမြို့ တွင် ဂန္တဝင်စာအုပ်အဟောင်းများအားရောင်းချသည့် ဥတ္တရလွင်ပြင်စာအုပ်ဆိုင်အား တည်ထောင်သူအဖြစ်နှင့်ပါ လူသိများသည်။

 ဘဝဖြတ်သန်းမှုများ 
သင့်နော် (ခ) သန်းဌေး ကို ၁၉၄၉ ခုနှစ်၊ဇန်နဝါရီ ၁၂ ရက် တွင် အဖ ဦးစိန်ဟိုး၊အမိဒေါ်ကြင်ညွန့် တို့က ပြည်မြို့တွင် မွေးဖွားခဲ့သည်။ဒေါ်ကြူကြူ ဆိုသည့် မွေးချင်း အမ တစ်ဦး ရှိပြီး၊၎င်းသည် အငယ်ဆုံးသား ဖြစ်သည်။ ငယ်စဥ်ဘဝပညာရေးကို ပြည်မြို့တွင်ပင် ဖြတ်သန်းသင်ယူခဲ့သည်။၁၉၇၀ ပြည့်နှစ် တွင် ဆယ်တန်းစာမေးပွဲအောင်မြင်ခဲ့သည်။တက္ကသိုလ်ပညာကို ရန်ကုန်တက္ကသိုလ် တွင် ဆည်းပူးခဲ့သည်။၁၉၇၅ ခုနှစ် တွင် ဘူမိ ဗေဒအထူးပြုဘာသာရပ်ဖြင့် ဘွဲ့ရရှိခဲ့သည်။

သင့်နော် သည် စာပေကို  ငယ်စဥ်ကျောင်းသားဘဝထဲက ဝါသနာထုံခဲ့သည့်အပြင်  နိုင်ငံရေးလှုပ်ရှားမှုထဲပါဝင်ခဲ့သူလည်းဖြစ်သည်။သူသည်   ၁၉၆၂ ခုနှစ် မန္တလေးခရိုင် ကျောင်းသားများ ဥက္ကဋ္ဌ အဖြစ် တာဝန်ယူခဲ့သည်အထိ ကျောင်းသားလှုပ်ရှားမှုထဲ နက်နက်ရှိုင်းရှိုင်းပါဝင်ခဲ့သူအဖြစ် မှတ်တမ်းတင်ခံထားရသည်။  

ရန်ကုန်တက္ကသိုလ် မှ ဘွဲ့ရရှိခဲ့ပြီး၊ ၁၉၇၆ ခုနှစ် နောက်ပိုင်း တွင် မန္တလေးမြို့ သို့ အခြေချပြောင်းရွှေ့လာခဲ့သည်။ပြည်သား တရုတ်သွေးနှောသည့် ၎င်းသည်  ကုန်သည်အလုပ်အစား၊ မန္တလေးမြို့ တရုတ်တန်းစျေးတွင် စာအုပ်၊စာပေရောင်းချသည့် လုပ်ငန်းကိုသာ ရွေးချယ်လုပ်ကိုင်ခြင်းဖြင့်  စာပေလောကထဲ ခြေစုံပစ် ဝင်ရောက်လာခဲ့သည်။

သူ၏ စာပေနယ်အစသည် စာပေချစ်မြတ်နိုးသူအနေဖြင့် ဖြစ်သည်။နောက်ပိုင်းတွင် သူသည် စာပေလေ့လာမှုအားကောင်းလာမှုနှင့်အတူ ဂန္တဝင်စာပေများအပြင်၊သတင်းဆောင်းပါးများ ရေးသားခြင်းဖြင့် စာပေနယ်ထဲ လူသိများလာခဲ့သည်။ 

သူသည် ဥတ္တရလွင်ပြင် အမည်ရှိ စာပေတိုက်ထူထောင်ကာ ဘဝတစ်သက်လုံးအား စာပေနယ်ထဲ နစ်မြှပ်ပစ်ခဲ့သည်။

၈၈ အရေးတော်ပုံအတွင်း မန္တလေးမြို့မှ  ပထမဆုံးထွက်ရှိလာခဲ့သည့်  ''အရေးတော်ပုံ'' သပိတ်စာစောင် သည်  သူ၏ ကြီးကြပ်အကြံပေးမှုများ အများဆုံးပါဝင်ခဲ့သည်။ထို့အပြင်  ကျောင်းသားခေါင်းဆောင်များအတွက်  လိုအပ်သည့် စာအုပ်စာတမ်းများ နှင့် အချက်အလက်တွေကို ရှာဖွေပေးခဲ့သူလည်း ဖြစ်ခဲ့သည်။

စစ်တပ်ထောက်ခံသူများ၏အာဘော် မြက်ခင်းသစ်မဂ္ဂဇင်း အား ၎င်း၏စာပေတိုက်တွင် မတင်၊မရောင်းသည်အထိ နိုင်ငံရေးခံယူချက်ပြင်းထန်ခဲ့သည်။သူသည် ပုံနှိပ်ဥပဒေဖြင့် နှစ်အနည်းငယ် ထောင်ချခံခဲ့ရသည်။

နောက်ပိုင်းတွင် သူသည်  ရှားရှားပါးပါး မြန်မာပြည်ဖွား တရုတ်အမျိုးသားစာပေသမားများထဲ လက်ချိုးရေ၍ရသည့်  ကျောက်စာဝန်တော် စိန်ခို၊ဦးဟုတ်စိန်၊ဒေါက်တာဂွမ်လျောင် (မောင်ဖြူး)၊ ဒေါက်တာလှဘေ၊ သာထက်အောင်၊  အောင်ချမ်း(ပွဲတိုင်းကျော်) စသည်တို့ထဲ  ထည့်သွင်းသတ်မှတ်ခြင်းခံရသည်အထိ စာပေနယ်တွင် နေရာတစ်ခု ခိုင်ခိုင်မာမာ ရရှိလာခဲ့သည်။ 

 ပုဂ္ဂိုလ်ရေးဘဝ 
စာရေးဆရာ သင့်နော် သည် ဒေါ်ရီရီမြင့်နှင့် အိမ်ထောင်ပြုခဲ့ပြီး၊ကောင်းဝေဖြိုး၊ နှင်းဝေဖြိုး နှင့်  စိမ်းလဲ့ဝေဖြိုး ဆိုသည့် သားတစ်ဦးနှင့် သမီးနှစ်ဦး ထွန်းကားခဲ့သည်။ 

 ဘဝနိဂုံး 
စာရေးဆရာ သင့်နော်သည် ၂၀၂၅-ခုနှစ်၊စက်တင်ဘာ ၂၇ ရက် မွန်းလွဲ ၁ နာရီခွဲဝန်းကျင်အချိန်တွင် မန္တလေးမြို့၊ ကံ့ကော်ဆေးရုံ၌  ကျောက်ကပ်ရောဂါဖြင့် ဆုံးပါးခဲ့သည်။ ကွယ်လွန်ချိန်တွင် အသက်(၇၇)နှစ် ရှိပြီဖြစ်သည်။

 ကိုးကား 

ကဏ္ဍ:မြန်မာ အမျိုးသား စာရေးဆရာများ
ကဏ္ဍ:မြန်မာ စာရေးဆရာများ